**הסיפור של מרינה**

[תגיות: זנות, אוקראינה, 2001]

בת 23 בזמן הראיון. מבוסס על תיעוד ראיונות שנערכו בזמן ביקור של נציגת מוקד סיוע לעובדים זרים בכלא נווה תרצה, אפריל 2001

מרינה הגיעה לישראל דרך מצרים ב- 2000. היא שמעה ממכר, כנראה אדם פרטי שלא היה מעורב ברשתות סחר, על האפשרות לעבוד בישראל. היא ידעה שתעבוד בזנות.

בתל-אביב נקנתה מרינה, ב-6,500%, ובהמשך הועברה למכון בבאר שבע. ב-2000 הוצת מכון בבאר שבע, ולאחר ההצתה אחת הנשים שעבדו במכון אליו הגיעה מרינה שמעה מחבר שעבד במשטרה שהמשטרה "חמה" על גירוש נשים ששוהות בישראל בלי אשרה. כתוצאה מהאזהרה הזו, במשך כחודשיים וחצי כלאו בעלי המכון את מרינה ועוד שש נשים במכון. במשך כל התקופה הנשים לא נדרשו לעבוד, וקיבלו פעם ביום אוכל ושתייה מבחוץ. בסוף פברואר היא ועוד שתי נשים הועברו לעבוד בתל-אביב, ובהמשך הוחזרו לבאר שבע.

בעל המכון היה גובה 150 ₪ מכל לקוח. בחודש הראשון לעבודתה במכון קיבלה מרינה 50 ש"ח, ולאחר מכן 10 ש"ח ללקוח.

השומר היה קונה להן אוכל. לא היו הרעבות מכוונות, ענישה כלשהי או אלימות מכוונת. בעל המכון חייב אותן להשתמש בקונדומים. הנשים עבדו רק במכון, ומעולם לא ניסו לברוח. נטליה הסבירה שלא יכלו לברוח - כל היום היו אנשים במכון, ובלילות היה המכון נעול. היא גם חששה לצאת לרחוב בלי להכיר איש ובלי כסף.

הנשים נאלצו לעבוד כל השבוע. בשבת העבודה החלה רק בשעה חמש אחר-הצהריים. בימים אחרים היו שעות העבודה מעשר בבוקר עד אחת בלילה. בממוצע קיבלו הנשים במכון 18 לקוחות ביום. לקוחות המכון כללו ישראלים מקבוצות שונות, וכחצי מהלקוחות היו מהגרי עבודה.

שוטרים ביקרו במקום כדבר שבשגרה. היו שוטרים "רגילים" שבאו ובדקו תעודות, והיו שוטרים שהיו מגיעים כלקוחות, משלמים סכום מלא, והולכים לדרכם. חלק מהלקוחות הראו לנשים תעודת שוטר. בעל המכון אמר להן שהיו לו קשרים במשטרה, אך אלו נגמרו לאחר חילופי תפקידים שם. אחד מהלקוחות של יוליה שנעצרה יחד עם מרינה הגיע בוקר אחד למכון כלקוח של יוליה, ובערב הגיע כשוטר לעצור אותה.

באביב 2001 נעצרו מרינה ושתי נשים אחרות. השוטר, אותו לקוח של יוליה, לא אפשר לנשים לקחת את חפציהן כשעצר אותם. גם השוטר שחקר את מרינה והנשים האחרות שנעצרו בתחנה היה לקוח של המכון. כשאחת הנשים ניסתה להבין על מה מחתימים אותה בתחנת המשטרה צעקו עליה שלא תשאל יותר מדי שאלות, כי היא עצורה על שב"ח וזנות, ולכן צריכה לחתום.

### לשאלתן של נציגת המוקד, ענו מרינה ושתי הנשים שנעצרו איתה שלא היו באות שוב לישראל לו ידעו שאלו התנאים.